El Dorado
<s>El Dorado (španjolski pozlaćeni) je ime za mitsko mjesto prepuno zlata.</s>

<s>Historija mita</s>

<s>Tokom 16. i 17. vijeka brojni Evropljani su vjerovali da negdje u Novom svijetu postoji mjesto neizmjernog bogatstva, potraga za njim koštala je mnoge od njih života.</s>

<s>Porijeklo legende o El Doradu leži u Južnoj Americi, i ona kao sve druge legende i mitovi, sadrži neke trunke istine.</s><s>Kad su španjolski konkvistadori početkom 16. vijeka stigli do Južne Amerike, čuli su priče o plemenu domorodaca koje živi visoko u planinama Anda na 
području današnje Kolumbije.</s>

<s>O njima se pričalo da svog novog poglavicu uvode na vlast, ceremonijom na jezeru Guatavita.</s><s>Priče o toj ceremoniji bile su različite, jer je ona završila još u 15. vijeku, kad je to pleme pokoreno.</s><s>Ali su sve govorile da su novog poglavicu prekrivali zlatnim prahom i draguljima koje bi nakraju bacili u jezero da umilostive boga koji je živio pod vodom.</s>

<s>Španjolci su tog zlatnog poglavicu počeli nazivati - El hombre dorado - Pozlaćeni čovjek.</s><s>Kako su Španjolci i drugi evropski avanturisti pronašli gomilu zlata među domorocima duž sjeverne obale kontinenta, vjerovali da negdje u unutrašnjosti mora postojati mjesto velikog bogatstva.</s><s>Španjolci nisu pronašli El Dorado, ali su pronašli jezero Guatavita i pokušali ga isušiti 1545. godine.</s><s>Snizili su njegovu razinu dovoljno da pronađu stotine grumena zlata uz rub jezera, ali mitsko basnoslovno blago u dubljoj vodi nisu našli.</s>

<s>I Engleski Sir Walter Raleigh je dvaput otplovio do Gvajane u potrazi za El Doradom.</s><s>Za svog drugog putovanja 1617. poslao je svog sina, Watta u ekspediciju da istraži tok rijeke Orinoco, a on se kao starac utaborio u kampu na otoku Trinidad.</s><s>Ekspedicija je završila katastrofom u kojoj mu je sin ubijen u borbi sa Španjolcima.</s>

<s>Nakon tog se skrhani Raleigh vratio u Englesku, u kojoj ga je dočekao ljutiti kralj James I jer se nije držao njegove naredbe da izbjegava sukob sa Španjolcima, zbog tog mu je odrubljena glava.</s>

<s>Riječ eldorado se danas koristi kao metafora za bilo koju zemlju, sredinu ili položaj gdje vlada obilje i bogatstvo, i gdje se ugodno i lako živi.</s>

<s>O toj mitskoj zemlji ispjevao je pjesmu i Edgar Allan Poe 1849. i rekao da se nalazi Preko Mjesečevih planina, niz Dolinu sjene, jaši, hrabro jaši... ako tražiš El Dorado.</s>

<s>Izvori</s>

<s>Vanjske veze 
 
 El Dorado (na portalu National Geographic) 
 El Dorado (na portalu Hrvatska enciklopedija LZMK)</s>

<s>Fiktivne lokacije
Legende
Mitologija</s>

